Om larven blir en hann, vil det siste larvestadiet forpuppe seg delvis ute av bakkroppen til verten og når puppen «klekkes» forlater hannen verten. Vertsdyret dør like etterpå. Hannen har nå bare 5–6 timer på å finne minst en hunn og pare seg. Hannene av viftevinger har vinger, ben, øyne og antenner, selv om munndelene deres ikke kan brukes til mat. Mange har munndeler modifisert til sensoriske strukturer. For de uinnvidde ser hannene overfladisk ut som fluer. Forvingene er modifisert til små kølleformede strukturer som svingkøller, som registrerer gyroskopisk informasjon. Et lignende organ finnes i fluer, men i den gruppen er bakvingene modifisert i stedet, og de to gruppene antas å ha utviklet strukturene uavhengig av hverandre. Bakvingene er generelt vifteformede, og har sterkt reduserte årer eller støtteribber. Antennene er forgreinet og kan sannsynligvis oppdage hunner over lange avstander.